Lassant stâ i ricuarts che une foto di cheste fate a po vê, par me, ch'a soi nevôt, soredut cumò che i nonos no son plui, a stavi cjalant tropis robis che si rivin adore a viodi dentri une imagjine cussì.
Me none a è discolce, par ce che si sa che ta che volte nol pareve bon un om plui bas di une femine. Me mari cui lagrimons tai voi, par ce che a vuleve a ducj i coscj tignî su la pipine, ch'a no jere so, ma a jere lì dal fotografo. Me barbe, che a sintî me mari, ta che volte nol jere dome il plui picinin dai fradis, ma ancje il plui biel. Sa fossin cumò, cun che muse ch'a somee ch'a i vedin scliçât voi, nâs e bocje tal mieç, a saressin pronts a dî ch'al è un pôc malfat.
Me nono, a cjalâlu ben, si rive a viodi ch'a i mancje un toc di orele, ch'a jal'à taiade so none, intant ch'a i taiave i cjavei di piçul (cu la scudiele, of course)
Par no cjacarâ dai vistîts, bogns par une gnoce, e da la maniere che ducj, puarets, a cjalavin ta l'obietîf. Si sa, ta che volte fâ une foto al devi sedi stât come la in vuere: satu tu ce che ti podeve capitâ?!
Ad ogni mût, ancje se cumò, ancje jo ch'a no ai mai vût passion pa lis fotos, an fâ a centenârs, no rivi a cjatà nissune ch'a rivi adore a contâ tantis robis come ches ch'a contavin li imagjinis di une volte.
E no stêit dimi ch'a è dome cuestion di ricuarts. Jo pensi ch'a sedi ancje une cuestion di imagjinis ch'a àn alc ce dî. Une volte, lis musis e i cuarps e jerin ce ch'al restave da la fan e da la fature, a jere une dignitât e un plasè di vivi che cumò neancje tal sium a rivin adore a cjatâju. Chel ridi pene pandût, sui lavris di me none, al è il stes ch'a i ai vedût intor simpri, fin che a vût flât, cualsiasi disgracie o fastidi ch'a i fos capitât.
A je propit vere. No son dome lis peraulis, ch'a insegnin.
fur_Latn fur_Latn fur_Latn fur_Latn fur_Latn fur_Latn fur_Latn